Το μυαλό και το χέρι

Πριν από κάμποσα χρόνια, κανείς δεν θυμάται πόσα, σε μια πανέμορφη πόλη στον μακρινό βορά, που ήταν κτισμένη ανάμεσα σε ένα πυκνόφυτο, ονειρεμένο δάσος και την ατέλειωτη γαλάζια θάλασσα, ζούσε ένα άνθρωπος που ζωγράφιζε μέρα νύχτα. Ένας ξακουστός Ζωγράφος. Το όνομα του ήταν γνωστό σε όλη τη χώρα, αλλά και έξω από αυτήν, στα πέρατα του κόσμου . Οι άνθρωποι αγαπούσαν τους πίνακες που ζωγράφιζε και τους κρεμούσαν στους τοίχους τους με καμάρι.

Η τηλεόραση, οι εφημερίδες και τα περιοδικά αφιέρωναν μπόλικο χρόνο και χώρο στο έργο του. Δημοσιογράφοι κάθε είδους πήγαιναν και έρχονταν κάθε τρείς και λίγο στο εργαστήρι του και ρωτούσαν να μάθουν χίλια δύο. Ο Ζωγράφος , ευγενικός και φιλόξενος καθώς ήταν, τους δεχόταν χαμογελαστός και απαντούσε με χαρά και ειλικρίνεια σε όλες τις ερωτήσεις που του έκαναν. Σαν τελείωναν τις ερωτήσεις, τους κερνούσε γλυκά και καραμέλες.

Κάποτε, έφτασε στην επαρχιακή πόλη από την Αθήνα μια νεαρή δημοσιογράφος, η Μαρίνα, που κουβαλούσε μαζί της τον φωτογράφο της και τις φωτογραφικές μηχανές του. Η Μαρίνα λοιπόν, ρώτησε ότι ρωτούσαν όλοι και ο φωτογράφος φωτογράφισε ότι φωτογράφιζαν όλοι. Σαν τέλειωσαν τη δουλειά τους, δέχτηκαν με χαρά το κέρασμα από τον φιλόξενο Ζωγράφο και ετοιμάστηκαν να φύγουν.

Ο φωτογράφος της Μαρίνας, που τόση ώρα δεν είχε πει λέξη, αλλά μόνο φωτογράφιζε τα πάντα με τις μηχανές του, ρώτησε ξαφνικά τον ζωγράφο.

-Έχω μια απορία, κύριε Ζωγράφε και θα ήθελα να με βοηθήσετε να την λύσω. Ποιο νομίζετε πως είναι περισσότερο γρήγορο. Το Μυαλό που γεννάει τις ιδέες για τις ζωγραφιές που ζωγραφίζετε, ή το Χέρι που κρατάει το πινέλο και ζωγραφίζει ακριβώς ότι γεννάει το μυαλό σας;

-Δεν το έχω σκεφθεί και ούτε το έχω ψάξει , παιδί μου, του απάντησε, ο Ζωγράφοςκαι άρχισε να απορεί και ο ίδιος. Σου υπόσχομαι όμως πως θα το ψάξω και θα το μάθω και τότε να ξέρεις, θα σου το πω.

Η δημοσιογράφος η Μαρίνα χαιρέτησε και έφυγε μαζί με τον φωτογράφο της και τις φωτογραφικές μηχανές του. Άφησαν όμως πίσω τους το Ζωγράφο να ψάχνει να βρει τον τρόπο να μάθει ποιο από τα δυο είναι πιο γρήγορο, το Μυαλό του ή το Χέρι του.

Πέρασαν μέρες, πέρασαν νύχτες και ο Ζωγράφος δεν ζωγράφιζε και δεν γέμιζε τους καμβάδες του με όμορφες εικόνες. Καθότανε στην κουνιστή πολυθρόνα του δίπλα στο τζάκι και έψαχνε με μανία να βρει τρόπο να ανακαλύψει την απάντηση στο δίλημμα που του είχε βάλει ο φωτογράφος. Τίποτα. Καμιά απάντηση δεν ερχότανε για να τον βγάλει από την δύσκολη θέση και να τον κάνει να σηκωθεί από την κουνιστή του πολυθρόνα.

Ήταν απόγευμα, ποιάς μέρας δεν μπορούσε να πει με ακρίβεια, σαν άκουσε, έξω από το παράθυρο του, θόρυβο και φασαρία και φωνές και χειροκροτήματα.

-Έλα Τάσο, θα τα καταφέρεις. Εσύ θα βγεις πρώτος, ακούστηκε μια φωνή να ξεχωρίζει ανάμεσα στις άλλες.

-Έλα Νίκο, όπου νάναι τον τρώμε τον Τάσο. Έλα παλληκάρι μου θα τα καταφέρεις.

-Τά-σος, Τά-σος, Τά-σος.

-Νί-κος, Νι-κος, Νί-κος.

Ο Ζωγράφος,ήταν πολύ έξυπνος. Χωρίς να κουνήσει ρούπι από την κουνιστή του την καρέκλα, κατάλαβε πως κάποιοι εκεί έξω αγωνίζονταν για το ποιος θα βγει πρώτος. Και ο κόσμος τους χειροκροτούσε και τους έδινε θάρρος.

-Αυτό θα κάνω και εγώ, σκέφτηκε και ένα χαμόγελο ικανοποίησης απλώθηκε στο καλοσυνάτο πρόσωπο του. Θα βάλω το Μυαλό μου να παρατρέξει με το Χέρι μου για να δώ ποιο είναι πιο γρήγορο. Έχω πολλή δουλειά να κάνω σκέφτηκε και πετάχτηκε απότομα από την κουνιστή του καρέκλα. Λίγο ήθελε να πέσει και να κτυπήσει.

Μια και δυό, ο καλός Ζωγράφος, πήγε στο εργαστήρι του και ξεκίνησε την προετοιμασία του αγώνα. Όλα έπρεπε να γίνουν τέλεια. Δεν έπρεπε να γίνει κανένα λάθος. Το αποτέλεσμα του αγώνα ήταν σημαντικό για εκείνον. Θα μάθαινε επιτέλους ποιο ήταν για αυτόν το πιο σημαντικό κομμάτι του εαυτού του. Και μετά θα απαντούσε και στον φωτογράφο.

Έτρεξε, ρώτησε, ενημερώθηκε, διάλεξε, τηλεφώνησε, κτύπησε πόρτες, κανόνισε και την Κυριακή το απόγευμα όλα ήταν έτοιμα για να αναμετρηθούν οι δυο παράξενοι αθλητές.

Η αρχή ορίστηκε στην άκρη του δάσους και το τέλος κοντά στη θάλασσα. Ο Ζωγράφος ζωγράφισε με τα πινέλα του και τις μπογιές του, δυο μεγάλες πινακίδες με τεράστια γράμματα για να μπορούν να τις διαβάζουν όλοι. ΑΦΕΤΗΡΙΑέγραφε η πρώτη και την τοποθέτησε στην αρχή της διαδρομής και ΤΕΡΜΑ έγραφε η άλλη και την τοποθέτησε στο μέρος που τελείωνε. Σαν σιγουρεύτηκε πως δεν είχε ξεχάσει κάτι, κάθισε στην εξέδρα μαζί με τα έργα του που είχαν έρθει να παρακολουθήσουν τον σημαντικό αγώνα. Τα έργα μάλιστα είχαν μοιραστεί στα δυο και είχαν βάλει και στοιχήματα. Τα μισά υποστήριζαν το Μυαλό και τα άλλα μισά το Χέρι με επιχειρήματαατράνταχτα, μιας και τα γνώριζαν από κοντά πολύ καλά.

Οι δυό διαγωνιζόμενοι στάθηκαν στην αφετηρία με πλήρη εξάρτηση. Φορούσαν τα αθλητικά σορτσάκια και φανελάκια τους και στο κεφάλι τους καπέλα και γυαλιά για τον ήλιο. Και φυσικά τα παπούτσια τους ήταν αθλητικά κατάλληλα για τρέξιμο και είχαν δέσει καλά τα κορδόνια τους.

Σαν δόθηκε το σύνθημα ξεκίνησαν ταυτόχρονα με δύναμη και αισιοδοξία για την νίκη. Στα πρώτα μέτρα ο αγώνας ήταν αμφίρροπος. Κανένας δεν προηγείτο. Έτρεχαν ο ένας πλάι στον άλλο. Μετρούσε σιωπηλά ο καθένας τις δυνάμεις του άλλου.

Από την εξέδρα ο Ζωγράφος κρατούσε ουδέτερη στάση για να μην κακοκαρδίσει τα κομμάτια του. Τα αγαπούσε και τα δυο χωρίς να τα ξεχωρίζει. Τα έργα του όμως είχαν ξεκινήσει από την αρχή να εκδηλώνουν τις προτιμήσεις τους. Η ομάδα που υποστήριζε το Χέρι, καθότανε δεξιά από τον Ζωγράφο και εκείνη που ήταν με το Μυαλό , καθότανε αριστερά.

-Μυαλό, Μυαλό, μυαλόοοοοοοοοοοοοοοοο

-Χέρι, Χέρι, Χέριιιιιιιιιιιιιιιιιιιιιιιιιιιιιιιιιι

Σαν πέρασαν τα πρώτα χιλιόμετρα, οι δυο αθλητές άρχισαν να διψούν τρομερά και φάνηκε, γιατί ο ρυθμός τους έγινε πιο αργός. Το Χέρι βρισκότανε κάμποσα μέτρα μπροστά και το Μυαλό δεν το έβλεπε με καλό μάτι. Ούτε και τα έργα-οπαδοί του. Οι δυο αντίπαλοι αναθάρρησαν σαν αντίκρισαν στη στροφή του δρόμου το κίτρινοκαρότσι με την κίτρινη ομπρέλα γεμάτο με μπουκάλια νερό. Τάχυναν το βήμα τους με το Χέρι να προηγείται. Σαν πλησίασαν το κίτρινο καρότσι, λίγο έλειψε να λιποθυμήσουν από την έκπληξη σαν αντίκρισαν τον Τουίτι το γλυκό κίτρινο καναρίνι που κυνηγάει ανελέητα αλλά χωρίς αποτέλεσμα ο Γατούλης, να τους προσφέρει από ένα μπουκάλι νερό.

Ήπιαν και ξεδίψασαν και ανέκτησαν τις χαμένες δυνάμεις τους. Μόνο που τώρα το Μυαλό κατάφερε να φτάσει και να περάσει ελαφρά το Χέρι. Η ομάδα των δυσαρεστημένων έργων άλλαξε πλευρά.

Οι δυο αθλητές έχοντας οικολογική συνείδηση, δεν πέταξαν τα άδεια μπουκάλια αλλά συνέχιζαν να τρέχουν κρατώντας τα στα χέρια τους. Ξαφνιάστηκαν ευχάριστα σαν αντίκρισαν στην επόμενη στροφή έναν μπλεΣΤΡΟΥΜΦΟΚΑΔΟανακύκλωσης πλαστικού. Η Στρουμφίτα, σαν έφτασαν κοντά στον κάδο, άνοιξε το καπάκι και δέχτηκε τα άδεια μπουκάλια των αθλητών.

Ο αγώνας συνεχιζόταν αμφίρροπος και πάλι. Πότε πήγαινε μπροστά το Μυαλό και πότε το προσπερνούσε το Χέρι. Και η αγωνία στην εξέδρα έκοβε βόλτες πότε στη δεξιά ομάδα και πότε στην αριστερή.

-Αν χάσω το στοίχημα χάθηκα, είπε ένα μικροκαμωμένο έργο του ζωγράφου γεμάτο στάχυα. Είναι τα τελευταία χρήματα που έχω. Θα πεινάσω. Είχε στοιχηματίσει στο Μυαλό.

-Αμ εγώ τι νομίζεις; Πετάχτηκε από την άλλη ομάδα ένα μεγαλύτερο έργο που κουβάλαγε στον καμβά τουδυο πανέμορφα, πολύχρωμα πουλιά. Τα χρήματα για το ηλεκτρικότου μήνα, τα έχω βάλει όλα στο Χέρι. Και άρχισε να φωνάζει…. Χέρι, Χέριιιιιιιιιιιι

Ο δρόμος εν τω μεταξύ είχε γίνει ανηφορικός. Τα πράγματα δυσκόλευαν. Οι δυό αθλητές προσπαθούσαν να αντέξουν. Χαμήλωσαν την ταχύτητα τους καιέκαναν υπομονή μιας και ήξεραν πως μετά το τέλος της ανηφόρας ξεκίναγε η κατηφόρα.

Το Μυαλό έριξε μια ματιά για να δει πόσο απέχει από το τέλος της ανηφόρας και το περίμενε μια ευχάριστη έκπληξη, ένα καρότσι. Τούτη τη φορά το καρότσι με την ομπρέλα του είχαν το χρώμα της φωτιάς, το κόκκινο.

(-Άραγε ποιος να μας περιμένει, αναρωτήθηκαν οι δρομείς, αναλογιζόμενοι την έκπληξη που είχε προηγηθεί)

Σαν έφτασαν κοντά στο κόκκινο καρότσι η χαρά τους δεν περιγράφεται , σαν αντίκρισαν τη Γιαγιά Ντακ. Κρατούσε στα χέρια της δύο χάρτινες σακούλες.

-Πάρτε να φάτε και να πάρετε δυνάμεις, είπε σαν την πλησίασαν. Είναι κουλουράκια που έφτιαξα με μια συνταγή ειδική για αθλητές.Πριν από λίγο τα ξεφούρνισα . Είναι φρεσκότατα.

Πρώτο πήρε τη σακούλα το Χέρι μια και αυτό πήγαινε μπροστά εδώ και κάμποση ώρα. Το Μυαλό δεν έβλεπε με καλό μάτι την απόσταση που το χώριζε από το Χέρι και έψαχνε να βρει τρόπο να το προσπεράσει. Έτσι παραλίγο να προσπεράσει και τον κατάλευκο ΧΙΟΝΟΚΑΔΟανακύκλωσης χαρτιού που κρατούσε ανοικτό και περίμενε τις χαρτοσακούλες η ίδια η Χιονάτη αυτοπροσώπως χωρίς να έχει όμως κοντά της τους επτά νάνους της. Με τόσους ήρωες που είχαν συναντήσει στη διαδρομή του αγώνα τους , πλέον δεν ένοιωθαν έκπληξη. Μάλλον περιέργεια είχαν για το ποιος θα είναι στον επόμενο σταθμό, ποιος θα έχει το επόμενο καρότσι.

Το υπόλοιπο κομμάτι της διαδρομής, είχε στην αρχή έναν απότομο κατήφορο και ακολουθούσε ίσωμα μέχρι εκεί που το μάτι των αθλητών διέκρινε την πινακίδα με τη λέξη ΤΕΡΜΑ. Εκεί τέλειωνε και η ταλαιπωρία τους όμως έπρεπε να βάλουν όλες τις δυνάμεις του για να πετύχουν. Από την εξέδρα, οι ομάδες των έργων του Ζωγράφου κάλυπταν με τις φωνές του η μία την άλλη.

-Που την βρήκαν τόση δύναμη τα ευλογημένα τα έργα μου και φωνάζουν τόσο πολύ; Δεν μπορώ να το καταλάβω, σιγοψιθύρισε ο Ζωγράφος, πιο πολύ για να το ακούσει ο ίδιος. Εγώ τα έχω γεμίσει με ήρεμες εικόνες, με όμορφα χρώματα, τους έχω χαρίσει το φως της ψυχής μου. Καλά λένε πως ο ανταγωνισμός αγριεύει και τον πιο ήρεμο. Για να δούμε τι θα γίνει στο τέλος.

Στον κάμπο που οδηγούσε στη γαλάζια θάλασσα, οι δυο αθλητές, ξαπόστασαν λιγάκι και άρχισαν να σιγουρεύουν τη νίκη ο καθένας για τον εαυτό του. Απορροφημένοι στις σκέψεις τους δεν είδαν το πορτοκαλί καρότσι με την πορτοκαλί ομπρέλα που ξεπρόβαλε δυο στροφές πριν το τέλος. Τούτη τη φορά προηγείτο το Μυαλό δυναμωμένο για τα καλά από τα κουλουράκια της υπέροχης Γιαγιάς Ντακ. Το Χέρι, ακολουθούσε ελάχιστα μέτρα πιο πίσω και πάσχιζε να φτάσει πρώτο στο πορτοκαλί καρότσι. Στο τέλος τα κατάφερε.

Κάτω από την πορτοκαλί ομπρέλα στεκότανε και τους κοιτούσε με πονηρό χαμόγελο ο Σπόρτ Μπίλι και πάνω στο καρότσι δεν υπήρχε τίποτα άλλο εκτός από το φοβερό τσαντάκι του. Οι αθλητές παραξενεμένοι πλησίασαν και θα προσπερνούσαν άπραγοι αν δεν άνοιγε ξαφνικά ο Σπορτ Μπιλι το τσαντάκι και δεν έβγαζε δυο γυάλινα μπουκάλια με πορτοκαλάδα.

-Πάρτε πορτοκαλάδα που έχει μπόλικη βιταμίνη C, για να τα καταφέρτε είπε και τους έβαλε από ένα μπουκάλι στο χέρι.

Οι αθλητές τον είχαν ανάγκη το χυμό από πολλή ώρα τώρα αλλά προσπαθούσαν να μην τον σκέπτονται. Γιαυτό δέχτηκαν με λαχτάρα το κέρασμα του Σπορτ Μπίλι. Τον κατέβασαν μονορούφι, ξεδίψασαν, πήραν δυνάμεις και φύλαξαν το γυάλινο μπουκάλι, γεμάτοι περιέργεια για το τι θα συναντούσαν στον επόμενο κάδο. Το Χέρι θα ήθελε σαν τρελό τον Γκούφη και το Μυαλό, πιο ρομαντικό προτιμούσε τον Μικρό Πρίγκιπα. Κανείς όμως δεν έπεσε μέσα.

Μια στροφή πριν φτάσουν στο τέλος και με τη θάλασσα απέναντι τους γαλανή και ήρεμη, μιας και αγωνιούσε και αυτή για τα αποτελέσματα, αντίκρισαν στην άκρη του δρόμου ένα τσούρμο λαχανικά και ανάμεσα τους να διακρίνεται ένα μεγάλο αντικείμενο στο σχήμα του κάδου σε πράσινο χρώμα. Το Μυαλό που προηγείτο με διαφορά στήθους τούτη τη φορά , χάρηκε σαν ξεχώρισε την αινιγματική φάτσα του Πίκου-Απίκου, του δαιμόνιου δημοσιογράφου της Φρουτοπίας. Και στο κουβάρι με τα λαχανικά διέκρινε τη Μάτα την Ντομάτα, τον Αιμίλιο το Μήλο, το Θάνο το Κολοκυθάκι,το Φραγκίσκο το Φραγκόσυκο τη Βεατρίκη το Σπαράγγι και τον Φώντα το Σκληρό Καρύδι. Ήταν και άλλοι που δεν μπορούσε να τους ξεχωρίσει . Όλοι μαζί πάλευαν με αυτοθυσία για να ανοίξουν τον ΦΡΟΥΤΟΚΑΔΟανακύκλωσης γυαλιού, για να προλάβουν οι αθλητές να πετάξουν τα μπουκάλια τους. Πρόλαβαν την τελευταία στιγμή.

Το Χέρι είχε ήδη φτάσει δίπλα στο Μυαλό. Η αγωνία του Ζωγράφου, των έργων του αλλά και όσων είχαν βοηθήσει στην σωστή διεξαγωγή του αγώνα είχε φτάσει στο κατακόρυφο. Τα έργα φώναζαν και υποστήριζαν τον δικό τους δρομέα το καθένα, με αποτέλεσμα να βραχνιάσουν και να ακούγονται εκνευριστικά παράφωνα. Οι υπόλοιποι δεν μιλούσαν, σχεδόν δεν ανάσαιναν. Κάποιοι σκούπιζαν με τα μαντήλια τους το μέτωπο τους που είχε ιδρώσει από την αγωνία του αποτελέσματος.

Και τότε μείνανε όλοι άφωνοι. Λίγα μέτρα πριν από την γραμμή του τερματισμού, το Χέρι και Το Μυαλό που απείχαν λίγα εκατοστά το ένα από το άλλο, αγκαλιάστηκαν και έπεσαν μαζί πάνω στο νήμα του τερματισμού. Αυτός ο αγώνας που απασχόλησε τόσο κόσμο και έκανε τόσες πολλές καρδιές να αναστατωθούν, έληξε χωρίς νικητή. Ή μάλλον έληξε με δυο νικητές. Με δυο φίλους σφιχταγκαλιασμένους και χαρούμενους. Δεν θα μπορούσε να γίνει διαφορετικά. Χρόνια ολόκληρα συνεργάζονταν και βάδιζαν το ένα δίπλα στο άλλο, θα χάλαγαν τη φιλία τους για λίγα εκατοστά διαφορά;

Ο Ζωγράφος, αγκάλιασε συγκινημένος το Μυαλό του και το Χέρι του και δάκρια άρχισαν να κυλούν δειλά στην άκρη των ματιών του. Ήταν ευχαριστημένος από το αποτέλεσμα και δεν το έκρυβε. Έτσι μαζί και αγκαλιασμένοι ξεκίνησαν γοργά για το εργαστήρι του ζωγράφου. Τους περίμενε πολλή δουλειά. Έχασαν μπόλικο χρόνο με τον αγώνα. Έπρεπε να απαντήσει και στον φωτογράφο.

Γύρισε να κοιτάξει στη μεριά του τέρματος. Τα έργα του έπαιρναν πίσω τα ποσά που είχαν ποντάρει μιας και δεν υπήρξε αποτέλεσμα και έτσι ούτε το ένα θα έμενε από ηλεκτρικό, ούτε το άλλο θα έχανε τα τελευταία του χρήματα.

Ο Τουίτι, η Στρουμφίτα, η Γιαγιά Ντακ, η Χιονάτη, ο Σπόρτ Μπίλι και το τσούρμο της Φρουτοπίας, μπήκαν στο λεωφορείο που τους περίμενε και αναχώρησαν για τον υπέροχο κόσμο της φαντασίας.

Από τη Νότα Δαγκουνά